Jan Dalchow

Jan Dalchow (født 1968) er en norsk dokumentarfilmskaper og reklamefilmprodusent.


Han etablerte selskapet GWD Production sammen med Ivan Gasparini og Trond Winterkjær. GWD produserte dokumentarfilmen Jeg elsker hvem jeg vil, som ble nominert til både Gullruten og Amandaprisen. Senere har Winterkjær og Dalchow regissert Gullrutevinneren BE – skitne, syndige meg og kinodokumentaren 100 % menneske. I 2000 vant han flere internasjonale priser, blant annet under Berlinalen, for kortfilmen Fremragende timer sammen med Lars Daniel Krutzkoff Jacobsen. Alle filmene er produsert eller co-produsert av Dalchow. 

Han produserte dokumentarfilmen USA mot Al-Arian, og deretter Living Without Money, begge med Line Halvorsen som regissør. 

I 2020 lanserte han dokumentarprosjektet NAK-ED som høydeformatserie via sosiale medier, og som tradisjonell dokumentarfilm for festivaler og TV. Den ble sendt på NRK i 2021. NAK-ED skildrer mennesker som skammer seg over sine egne nakne kropper, de som utfordrer skammen, og aktivister som kjemper mot nakenforbud. 

Tidligere har han arbeidet som henholdsvis klipper hos Filmteknikk, promotionsjef i TVNorge, lyddesigner hos Både Og og filmkonsulent hos Viken filmsenter. Gjennom elleve år var han som programmedarbeider, teknisk leder og reklameprodusent i Radio 1. Dalchow har også arbeidet med musikkproduksjoner, deriblant flere plateinnspillinger. Han driver også firmaet Dalchow Voiceover, og gjennom dette foretaket legger han stemme på norske reklameinnslag.

Dalchows verden ble etablert i 2002 med utspring i GWD Production (Gasparini, Winterkjær, Dalchow). Selskapet jobber primært med produksjon av dokumentarfilm og sekundært med dramaproduksjoner. Dalchows verden var frem til januar 2011 en del av film- og TV-produksjonsfellesskapet Filmcentralen.

Han er bror av musikkbransjemannen Jørn Dalchow.

 Filmografi 
 Jeg elsker hvem jeg vil (1997) (dokumentarfilm for TV) produsent, gwd production
 BE – skitne, syndige meg (2000) (dokumentarfilm) regissør/produsent, gwd production
 Fremragende timer (2002) (kortfilm, drama) medregissør/medprodusent, gwd production
 100% menneske (2004) (dokumentarfilm) medregissør/produsent, Dalchows verden
 USA mot Al-Arian (2007) (dokumentarfilm) produsent, Dalchows verden
 Å leve uten penger (2010) (dokumentarfilm) produsent, Dalchows verden, EiE Film
 NAK-ED (2020) (dokumentarfilm) regissør, Tun Media

 Referanser 

 Eksterne lenker 

 Dalchows verden – offisiell hjemmeside.
 voiceover.no – offisiell hjemmeside

Kategori:Norske dokumentarfilmskapere
Kategori:Norske reklamefolk
Kategori:Personer tilknyttet TVNorge
Kategori:Personer fra Oslo